Nariadenie Rady (ES) č. 2824/98
z 21. decembra 1998,
ktorým sa mení a dopĺňa nariadenie (ES) č. 1734/94 o finančnej a technickej spolupráci s okupovanými územiami
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 130w,
so zreteľom na návrh Komisie,
konajúc v súlade s postupom uvedeným v článku 189c Zmluvy [1],
keďže nariadenie Rady (ES) č. 1734/94 z 11. júla 1994 o finančnej a technickej spolupráci s okupovanými územiami [2] uznáva, že zriaďovanie a zdokonaľovanie inštitúcií potrebných pre riadne fungovanie verejnej správy má rozhodujúci význam pre ďalší rozvoj Západného brehu a pásma Gazy;
keďže treba dočasne podporiť bežné náklady palestínskej verejnej správy;
keďže článok 3 nariadenia (ES) č. 1734/94 rozširuje možnosť kombinácie opatrení spoločenstva na Západnom brehu a v pásme Gazy s financovaním bankou z vlastných prostriedkov;
keďže sa pokladá za potrebné rozšíriť možnosť úrokového príspevku na projekty na Západnom brehu a v pásme Gazy v prednostných oblastiach podľa článku 2 ods. 1 uvedeného nariadenia;
keďže je nevyhnutné zmeniť a doplniť nariadenie (ES) č. 1734/94, aby sa výslovne stanovila možnosť takýchto opatrení, najmä opatrení týkajúcich sa bežných nákladov palestínskej verejnej správy a úrokových príspevkov,
PRIJALA TOTO NARIADENIE:
Článok 1
Nariadenie (ES) č. 1734/94 sa týmto mení a dopĺňa takto:
1. Článok 2 ods. 2 a 3 sa nahrádza týmto znením:
"2. Podpora spoločenstva sa môže poskytnúť na investičné projekty, štúdie vykonateľnosti, technickú pomoc a vzdelávanie, ako aj na dočasnú podporu bežných nákladov palestínskej verejnej správy.
3. Spoločenstvo financuje projekty a činnosti, na ktoré sa vzťahuje toto nariadenie, formou nenávratných grantov alebo formou úrokových príspevkov na úvery poskytnuté bankou z vlastných prostriedkov. Výška tohto príspevku je 3 %."
2. Článok 4 sa nahrádza takto:
"Článok 4
1. Rozhodnutia o financovaní projektov a činností, na ktoré boli podľa tohto nariadenia poskytnuté granty, sa prijímajú v súlade s postupom podľa článku 5.
2. Finančné rozhodnutia o celkových prídeloch pre technickú spoluprácu, vzdelávanie a podporu obchodu sa prijímajú v súlade s postupom podľa článku 5.
Komisia pravidelne informuje výbor uvedený v článku 5 o využívaní celkových prídelov.
3. Rozhodnutia, ktorými sa menia a dopĺňajú rozhodnutia prijaté v súlade s postupom podľa článku 5, prijíma Komisia, ak neobsahujú podstatné zmeny alebo dodatočné záväzky prevyšujúce pôvodný záväzok o 20 %.
4. Finančné rozhodnutia o úrokových príspevkoch sa prijímajú v súlade s postupom ustanoveným v článku 12 nariadenia (ES) č. 1488/96 [3]."
Článok 2
Toto nariadenie nadobúda účinnosť tretí deň nasledujúci po dni jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 21. decembra 1998